חוק שירותי תעופה (פיצוי וסיוע בשל ביטול טיסה או שינוי בתנאיה) (תיקון מס' 2 והוראת שעה – חרבות ברזל), התשפ"ה–2025
הצעת חוק ממשלתית, הכנסת ה-25
פורסם: ספר החוקים, חוברת 3372, עמ' 304, 2025-02-11T00:00:00+02:00
התיקון מסמיך את שר התחבורה והבטיחות בדרכים, לאחר התייעצות עם שר הכלכלה והתעשייה ובאישור ועדת הכלכלה, לקבוע בצו התאמות לעניין חובותיהן של חברות תעופה לפי החוק לתת הטבות לנוסעים, במקרה של ביטול טיסה, איחור במועד המראתה או הקדמתה בעקבות הכרזה על מצב חירום ("מצב מיוחד" בלשון החוק) שנמשך יותר מ-14 ימים. "מצב מיוחד" מוגדר בחוק כמצב מיוחד בעורף, הכרזה על אירוע חירום אזרחי (דוגמת אסון טבע) או מצב חירום בריאותי לפי חוק (דוגמת המצב ששרר עקב מגפת הקורונה).  

לפי התיקון, אלה ההתאמות שהשר יהיה רשאי לקבוע בצו כאמור במקרה שבו הוכרז על מצב מיוחד: 

-הגבלת מספר הלילות שחברת תעופה תהיה חייבת להלין נוסע שטיסתו בוטלה או שתנאיה שונו, למספר לילות שלא יפחת משני לילות. הפעלת סמכות זו מותנית בכך שהשר שוכנע כי בשל מצב החירום יש פגיעה משמעותית בהיצע של טיסות מישראל ואליה. 

-צמצום החובה של חברת תעופה להציע לנוסע כרטיס טיסה חלופי, ובלבד שמדובר בחברת תעופה שהפסיקה לחלוטין את טיסותיה לישראל וממנה. השר יהיה רשאי לקבוע בצו כי על החברה תחול חובה של "ביצוע בקירוב", קרי החובה להציע לנוסע כרטיס טיסה שתנאיו דומים ככל האפשר לתנאים של הטיסה המקורית, ובכלל זה כרטיס טיסה שנקודת המוצע שלה או היעד שלה שונים מהטיסה המקורית, וזאת במטרה לסייע לנוסע להגיע ליעד הנקוב בכרטיס הטיסה המקורי שהונפק לו. 

-צמצום תקופת ההודעה מראש על ביטול טיסה או הקדמתה ביותר משמונה שעות, וכן ביטול זכות הנוסע לפיצוי בשל ביטול או הקדמה כאמור, אם שוכנע השר כי בשל מצב החירום יכולת חברות התעופה לתכנן את לוח הטיסות נפגעה באופן משמעותי. 

עוד נקבע כי חברות תעופה וסוכנויות נסיעות חייבות להודיע לנוסעים שרכשו כרטיס טיסה לפני קביעת הצו, על ההתאמות בזכויותיהם שנקבעו בצו האמור.

בנוסף, התיקון קובע הוראת שעה לעניין מלחמת "חרבות ברזל", שבמסגרתה נקבעו התאמות בהטבות שחברות התעופה מחויבות להעניק לנוסעים עקב ביטול טיסה, איחור במועד המראתה או הקדמתה. לפי הוראת השעה, נוסע שרכש כרטיס טיסה שמועד המראתה היה באחת מתקופות המפורטות להלן (שנקבעו בשל אירועים ביטחוניים משמעותיים שהתרחשו בהן), לא זכאי לפיצוי כספי בשל ביטול הטיסה או הקדמתה: 07.10.23-30.11.23; 12.04.24-18.04.24; 03.08.24-08.08.24; 01.10.24-05.10.24. 

עוד נקבע שנוסע שקנה כרטיס טיסה שמועד המראתה הוא בין 01.12.23-29.02.24 לא יהיה זכאי לפיצוי עקב ביטול או הקדמת מועד טיסה, אם חברת התעופה הוכיחה שמסרה לנוסע הודעה על כך 3 ימים מראש.כמו כן, נקבע כי התאמות אלו לא יחולו על תביעות לפיצוי שהוגשו טרם כניסת תיקון זה לתוקף, שבהן החליט בית המשפט כי הנוסע זכאי לפיצוי מכוח החוק.

בנוסף נקבע שבמהלך התקופה שבה עומדת בתוקפה ההכרזה על מצב חירום עקב מלחמת "חרבות ברזל", חלה על חברות התעופה שהפסיקו לחלוטין את טיסותיהן לישראל החובה להציע לנוסע כרטיס טיסה שתנאיו דומים ככל האפשר לתנאים של הטיסה המקורית, ובכלל זה כרטיס טיסה שנקודת המוצע שלה או היעד שלה שונים מהטיסה המקורית, או לחלופין להשיב לו את המחיר ששולם בעד כרטיס הטיסה. זאת, במטרה לסייע לנוסע להגיע ליעד הנקוב בכרטיס הטיסה המקורי שהונפק לו.